
1. "Sindromul Balcanilor"

 

 

“Primele zvonuri care fac legătura între armele ce utilizează uraniu sărăcit şi emisiile radioactive provin din anturajul fostului preşedinte iugoslav Slobodan Miloşevici”, a afirmat, joi 11 ianuarie a.c., şeful departamentului de informaţii militare ungare, Laszlo Botz. “Stabilirea unei legături între emisiile radioactive şi armele care folosesc uraniul sărăcit a reprezentat o parte din propaganda anti-NATO a lui Miloşevici. Prima informaţie referitoare la radiaţii şi la armele cu uraniu sărăcit ne-au fost furnizate de surse iugoslave în 1999. Acest lucru demonstrează clar că este vorba de o isterie declanşată de regimul lui Miloşevici”, a precizat responsabilul ungar. 

Totodată, serviciile de informaţii militare ungare sunt “convinse că provocarea unor scurgeri radioactive constituia o parte a politicii lui Miloşevici. Era o tentativă de a face ca NATO să apară într-o imagine proastă”, a adăugat Botz. El nu a exclus, însă, ipoteza ca armata iugoslavă, care la vremea respectivă se afla în subordinea lui Miloşevici, “să fi dispersat, în mod deliberat, material radioactiv în zonele critice”. 

“Sindromul Balcanilor” - atribuit utilizării, de către NATO, a obuzelor cu uraniu sărăcit în atacurile asupra fostei Iugoslavii în perioada războiului din Kosovo, în 1999, precum şi în Bosnia, în 1995 - pare să fi afectat zeci de soldaţi care au făcut parte din trupele NATO desfăşurate în aceste regiune. 

Ungaria, care a devenit membră a NATO în martie 1999, va începe, săptămîna viitoare, testarea medicală a tuturor soldaţilor care au făcut parte din trupele desfăşurate în Balcani (respectiv 4000 de militari), pentru a determina dacă aceştia s-au expus radiaţiilor cu uraniu.

*

Filiala rusă a organizaţiei ecologiste Greenpeace a afirmat că forţele armate ruse au în dotare arme cu uraniu sărăcit, similare celor utilizate de NATO în Balcani. 

“Rusia posedă, în arsenalul său, arme cu uraniu sărăcit”, a declarat Maxim Şingarkin, expert militar în cadrul Greenpeace, afirmând că există posibilitatea să se fi efectuat exerciţii de tragere cu obuze cu uraniu sărăcit. “În zonele respective pot exista aceleaşi probleme de sănătate cu cele din Balcani”, a subliniat Şingarkin, fără a preciza şi care ar fi zonele unde s-au efectuuat astfel de exerciţii de tragere. “Ministerul rus al Energiei Atomice s-a interesat, la modul cel mai serios, de dezvoltarea acestui tip de arme, din care o mare cantitate a fost depozitată în Germania de Est în epoca sovietică”, a adăugat expertul Greenpeace. 

Comandantul forţelor aeriene ruse, generalul Anatoli Kornukov, a afirmat că Rusia “renunţase de mult” la muniţiile cu uraniu. La rândul său, ministrul Energiei Atomice, Evgheni Adamov, a negat că la originea îmbolnăvirilor de cancer s-ar afla arme cu uraniu, de tipul celor folosite de NATO în Kosovo în 1999. “Compoziţia armelor trebuie analizată cu minuţiozitate. Dacă nu a fost decât uraniul, armele nu aveau cum să provoace tulburările de care toată lumea vorbeşte în acest moment”, a precizat Adamov, adăugând: “Cine susţine că aceste arme conţin numai uraniu sărăcit?” 

Oficialii americani au dat asigurări că vor studia eventualele efecte pe care le-ar putea avea asupra sănătăţii muniţiile cu uraniu sărăcit, însă au dezminţit că ar avea cunoştinţă de vreo “legătură directă” între acest tip de muniţie şi “sindromul Balcanilor”, care a afectat zeci de militari NATO care au luat parte la misiunile din regiune. 

Autorităţile militare ale Alianţei Nord-Atlantice au negat, şi ele, riscurile privind folosirea acestui tip de arme, apreciindu-le ca fiind nule.

*

Irakul a cerut Naţiunilor Unite, joi 11 ianuarie a.c., să deschidă o anchetă în cazul armelor pe bază de uraniu sărăcit, care au fost folosite de forţele americane împotriva Irakului şi în Balcani. 

“Este vorba despre o afacere mondială, iar ONU ar trebui să deschidă o anchetă internaţională obiectivă, pe care să o supervizeze”, afirmă oficiali de la Bagdad. O asemenea anchetă ar reprezenta “un test juridic, dar şi moral” pentru Naţiunile Unite, au adăugat oficialii irakieni, cerând ţărilor europene afectate de “sindromul Balcanilor” să-şi “asume responsabilităţile pentru crima de a recurge la uraniul sărăcit”. 

Irakul a afirmat că Statele Unite şi coaliţia internaţională pe care au condus-o au folosit peste 940000 de obuze cu conţinut de uraniu sărăcit în timpul războiului din Golf, din 1991.

*

Organizaţia Mondială a Sănătăţii (OMS) şi-a exprimat îndoiala, vineri 12 ianuarie a.c., la Geneva, cu privire la creşterea numărului cazurilor de leucemie în Balcani din cauza uraniului sărăcit, recomandând totuşi curăţarea sau evacuarea zonelor contaminate, ca urmare a “incertitudinilor” existente. 

“Pare improbabil, din mai multe motive, ca leucemia să rezulte dintr-o expunere la uraniu sărăcit în timpul conflictului din Balcani”, a afirmat doctorul Mike Repacholi, expert ştiinţific al OMS, audiat în legătură cu efectele muniţiei cu uraniu sărăcit şi cazurile de leucemie semnalate în rândul foştilor membri ai KFOR. El a admis că “rămân unele incertitudini” cu privire la efectele uraniului sărăcit. “Rămân, după ştiinţa noastră, numeroase puncte neclare, care necesită mai multe cercetări”. 

“În momentul în care acest tip de radiaţii pătrund în piele, ele sunt absorbite aproape în totalitate”, a spus doctorul Mike Repacholi. “Singurul mijloc, a continuat el, de a contracta efectiv leucemia ar fi ca uraniul să fie absorbit în sistemul sanguin. El ar trebui să se afle atunci în formă solubilă şi să rămână acolo un timp înainte de a produce o iradiere suficient de mare pentru a provoca o boală ca leucemia”. 

Repacholi a mai afirmat că, “ţinând cont de incertitudinile legate de efectele uraniului sărăcit, pare rezonabil să se întreprindă operaţiuni de depoluare în zonele de impact”. “Dacă există o concentraţie mare, ar putea fi necesar să se închidă unele zone până la îndepărtarea particulelor, mai ales dacă în acele regiuni s-ar putea afla copii”. 

 

 

2. Discuţiile privind statutul Iugoslaviei în cadrul Consiliului Europei

Iugoslavia a depus, la sfârşitul lunii noiembrie 2000, o cerere oficială de aderare la Consiliul Europei, urmând să primească statut de “invitat special” în Adunarea Parlamentară a Consiliului Europei (APCE), în cursul viitoarei sale sesiuni, prevăzută a avea loc în luna ianuarie 2001, după cum a precizat, miercuri 10 ianuarie a.c., la Belgrad, un responsabil al acestei organizaţii. 

“Vom propune comitetului politic al Adunării Parlamentare să acorde un statut de invitat special Iugoslaviei”, a indicat Claude Frey, şeful delegaţiei APCE însărcinată cu evaluarea progreselor democratice în Iugoslavia. “N-aş paria pe neacordarea acestui statut Iugoslaviei”, a declarat el, adăugând că “este nevoie de prezenţa Consiliului în această perioadă de tranziţie în Iugoslavia”. “O decizie în acest sens urmează a fi luată în Biroul APCE, pe 22 ianuarie a.c”, a adăugat acesta. 

Claude Frey s-a declarat mulţumit în legătură cu progresele realizate în Iugoslavia după schimbările democratice de anul trecut. El a indicat că a discutat despre această evoluţie cu membri ai Opoziţiei Democratice din Serbia (DOS) - coaliţia politică de 18 partide care îl susţine pe Voislav Koştuniţa -, ai Partidului Socialist (SPS) al fostului preşedinte iugoslav Slobodan Miloşevici, şi ai Partidului Socialist Popular (SNP) al premierului iugoslav Zoran Zizici, precum şi cu preşedinţii celor două Camere ale Parlamentului federal şi cu ministrul iugoslav de Externe Goran Svilanovici. 

APCE urmează să-şi deschidă un birou la Belgrad, în luna februarie 2001, a afirmat Hans-Peter Furrer, trimis special al secretarului general al APCE. Biroul se va ocupa de cooperarea dintre Belgrad şi Consiliul Europei, pentru a permite Iugoslaviei să devină cât mai repede membru cu drepturi depline al organizaţiei. 

 

3. Situaţia alegerilor generale din Kosovo

 

Noul administrator al ONU în provincia Kosovo, danezul Hans Haekkerup, a refuzat să confirme organizarea alegerilor legislative în această provincie, în primul semestru al anului 2001, aşa cum a dorit predecesorul său, Bernard Kouchner. “Pentru ca alegerile să aibă un sens, trebuie să ştim, în primul rând, ce prerogative va avea o asemenea adunare”, a declarat acesta. “Voi începe prin a face un turneu diplomatic şi voi discuta cu părţile implicate”, a afirmat el, dar a evitat de mai multe ori să dea un răspuns clar în privinţa eventualităţii amânării alegerilor. 

Fostul administrator ONU, Bernard Kouchner, a declarat la mijlocul lunii noiembrie 2000, că alegerile parlamentare ar trebui să aibă loc la începutul anului, pentru a accelera procesul de autonomie. “Aş sugera ca alegerile generale să aibă loc la începutul anului viitor, poate în primăvară”, declara Kouchner Consiliului de Securitate al ONU. “Trebuie să accelerăm procesul de definire a unei autonomii substanţiale şi să dezvoltăm instituţii autonome, iar kosovarii trebuie să se implice tot mai mult în administrarea provinciei”, adăuga Kouchner. 

După alegerile municipale din Kosovo de la sfârşitul lunii octombrie, Kouchner a mai afirmat că “alegerile generale sunt necesare pentru a avea în Kosovo interlocutori legitimi pentru Belgrad şi pentru comunitatea internaţională”. 

 

4. Lucrările Congresului Partidului Popular European

 

Preşedinta Uniunii Creştin-Democrate din Germania (CDU), Angela Merkel, a deschis, joi 11 ianuarie a.c., cel de-al 14-lea congres al Partidului Popular European (PPE), care reuneşte toate partidele dreptei moderate, solicitând să se continue “energic” extinderea Uniunii Europene. 

“Integrarea statelor din centrul şi estul Europei va da un implus ideii de Europă colectivă”, consideră Angela Merkel, care, în discursul său, a cerut o delimitare mai clară a competenţelor între UE şi ţările membre. 

“Nu trebuie să mai existe centralism în cadrul UE”, a subliniat, la rândul său, preşedintele Partidului Creştin-Social, ramura bavareză a CDU, Edmund Stoiber. “Trebuie să găsim un nou echilibru între statele membre şi Europa”, a subliniat el, precizând că în cursul congresului urmează să fie adoptată o rezoluţie în acest sens. 

În cursul summit-ului de la Nisa, din decembrie, s-a decis deschiderea unei dezbateri publice pe tema unei reechilibrări, în 2004, între competenţele UE şi ale statelor membre, pe de o parte, şi, în cadrul UE, între Comisie, Parlament şi miniştri, pe de altă parte. 

Anterior, în cursul unei conferinţe de presă, preşedintele PPE, belgianul Wilfried Martens, declarase că ambiţia partidului său este de a-şi moderniza platforma în vederea extinderii UE. 

Cei 602 delegaţi ai PPE, care regrupează 42 de partide, au adoptat un document de lucru intitulat “O Uniune a valorilor”, în care PPE îşi reafirmă angajamentul în favoarea centrismului moderat şi al “valorilor europene”, dorind să găsească răspunsuri la provocările reprezentate de mondializare, noua economie, societatea informaţională şi noile tehnologii. 

În deschiderea congresului PPE au mai luat cuvântul, în prezenţa fostului cancelar CDU Helmut Kohl, premierul spaniol, Jose Maria Aznar, preşedintele partidului francez UFD, Francois Bayrou, cancelarul austriac Wolfgang Schuessel şi liderul opoziţiei liberal-conservatoare italiene, Silvio Berlusconi.

 

5. Negocierile de pace din Orientul Mijlociu

 

Planul de pace al preşedintelui american Bill Clinton propune palestinienilor suveranitate deplină asupra zonelor locuite de arabi din Ierusalim, dar în ceea ce priveşte zona de suprafaţă a Muntelui Templului, unde se află numeroase locuri sfinte musulmane, între care moscheea Al Aqsa şi Templul Stâncii, palestinienii trebuie să se angajeze să nu efectueze săpături arheologice, pentru că aici au fost ridicate primul şi al doilea templu ale poporului evreu. Zidul vestic, sectorul evreiesc din Oraşul vechi şi cea mai mare parte a sectorului armean ar rămâne sub control palestinian.

Tot conform acestui plan de pace, noul stat palestinian ar controla în proporţie de 100 % Fâşia Gaza, iar Cisiordania în proporţie de 95 %. Teritoriul de circa 5 % ce ar rămâne sub controlul Israelului ar fi compensat de transferul către palestinieni al altor teritorii şi de un pachet de asistenţă financiară care ar urma să li se acorde. Israelul, ar avea în schimb dreptul să menţină un grup de aşezări în care trăiesc în prezent 80 % din coloniştii israelieni din Cisiordania şi nu ar fi obligat să accepte revenirea refugiaţilor palestinieni în cadrul statului evreu de acum.

De asemenea, planul prevede ca palestinienii şi israelienii să declare încheierea conflictului, adică nici una dintre părţi nu va putea emite noi pretenţii drept condiţie pentru pace.

Premierul israelian Ehud Barak pare gata să accepte planul Clinton, dacă acesta este acceptat şi de liderul Autorităţii Naţionale Palestiniene, Yasser Arafat. Dar, conform analiştilor politici, nu este deloc sigur că Ehud Barak ar putea obţine aprobare parlamentară şi sprijinul opiniei publice în vederea unui acord care să confere palestinienilor suveranitate pe Muntele Templului şi nici că ar putea susţine un asemenea acord în perspectiva alegerilor anticipate din februarie a.c. Potrivit unora dintre purtătorii săi de cuvânt, Yasser Arafat nu poate fi de acord cu interzicerea revenirii refugiaţilor palestinieni în Israel. Circa patru milioane de refugiaţi palestinieni trăiesc în prezent în tabere din Cisiordania şi Gaza, în Iordania, Liban şi în alte locuri din lumea arabă. Yasser Arafat le-a făcut promisiunea că se vor putea întoarce acasă după încheierea păcii. Liderii israelieni se opun, fireşte, unei modificări de asemenea proporţii la nivel demografic, care ar pune în pericol însuşi caracterul Israelului de stat evreu. O soluţie preferabilă ar fi strângerea unui pachet internaţional de asistenţă financiară pentru a-i compensa şi instala pe refugiaţii care nu vor mai putea reveni la vechile cămine, în limitele posibilităţilor practice aceştia urmând să locuiască între graniţele viitorului stat palestinian.

*

Conform analiştilor politici, ultima tentativă a Israelului şi a palestinienilor de a ajunge la un acord, înainte ca preşedintele american Bill Clinton să-şi încheie mandatul, peste o săptămână, se loveşte de obstacole cvasi-insurmontabile. Negociatorii celor două părţi, au consumat alte reprize de discuţii-maraton, fără a se ajunge la un consens. 

“Dar faptul că negocierile vor fi reluate nu reflectă progrese de fond”, a precizat directorul Centrului pentru Media şi Comunicare de la Ierusalim (JMCC), Ghassan al-Khatib, deoarece, “divergenţele de fond au rămas”. “De asemenea, este absurd să se aştepte un progres spectaculos, în cele opt zile care au mai rămas până la sfârşitul mandatului preşedintelui american Bill Clinton, al cărui plan de compromis serveşte ca bază de discuţie”, a adăugat acesta. 

“Divergenţele sunt de aşa natură, încât nu cred că vor putea fi depăşite înainte de plecarea lui Clinton de la Casa Albă, nici măcar înainte de alegerile pentru postul de prim-ministru al Israelului, din 6 februarie 2001”, a comentat Danny Yatom, consilier pe probleme de securitate al premierului israelian demisionar Ehud Barak. 

În Gaza, negociatorul palestinian Saeb Erakat, folosind termeni aproape identici, s-a arătat la fel de pesimist, vorbind despre “divergenţe considerabile”. 

Palestinienii sunt mai circumspecţi, chiar dacă ştiu că marele favorit al alegerilor din 6 februarie a.c., Ariel Sharon, liderul opoziţiei de dreapta, pe care sondajele îl creditează cu un avans de 18-20 de procente în faţa lui Barak, nu le va oferi niciodată concesiile din planul Clinton. 

Planul prevede crearea unui stat palestinian care să includă întreg teritoriul Fâşiei Gaza şi 95% din Cisiordania, şi instaurarea suveranităţii palestiniene asupra cartierelor arabe din Ierusalimul de Est (partea arabă a oraşului sfânt, ocupată şi anexată în 1967 de statul evreu) şi o împărţire a suveranităţii asupra Esplanadei Moscheilor, al treilea loc sfânt al Islamului. În schimb, palestinienii trebuie să renunţe de facto la dreptul de întoarcere a 3,7 milioane de refugiaţi. 

A. Sharon a avertizat deja că palestinienii ar trebui să accepte doar 45% din Cisiordania şi că nici nu se pune problema divizării Ierusalimului sau a renunţării la vreo colonie evreiască. E. Barak s-ar mulţumi şi cu un acord relativ vag, care ar putea lua forma unei declaraţii prezidenţiale, pe care Clinton ar face-o înainte de încheierea mandatului. 

Palestinienii apreciază că planul Clinton, pe care îl resping în forma lui actuală, nu poate satisface cerinţele unui stat palestinian viabil. Aceştia doresc “un acord detaliat, un acord care să includă hărţi, cu garanţii internaţionale pentru aplicarea sa imediată”, a declarat ministrul Informării, Yasser Abed Rabbo. “Respingem orice acord care să fie o declaraţie de principiu sau un acord interimar”, a adăugat el. 

Pentru al-Khatib adevărata problemă nu este “de a şti dacă este vorba despre un acord-cadru sau despre un acord detaliat, ci problema constă în faptul că poziţiile celor două tabere sunt încă prea îndepărtate”. “Există diferenţe în privinţa refugiaţilor, a teritoriilor (care vor fi transferate palestinienilor), a Ierusalimului, iar aceste diferenţe sunt enorme”, a afirmat acesta.

*

- Problemele negociatorilor palestinieni în procesul de pace

 

Organizaţia pentru Eliberarea Palestinei a publicat pe site-ul ei un set de documente intitulat “44 de motive pentru respingerea planurilor de pace americane”. Principalele probleme aflate pe agenda politică a liderilor palestinieni tratează următoarele aspecte: 

1. Teritoriul statului palestinian

Liderii palestinieni doresc să pună capăt situaţiei în care 15 comunităţi palestiniene amplasate în 17,2% din Cisiordania şi în 60% din Fâşia Gaza sunt înconjurate de colonii evreieşti şi sunt sub ocupaţia israelienilor. În absenţa unei hărţi şi întrucât zonele şi sferele de influenţă pe baza cărora au fost propuse diferite procente de împărţire regională nu sunt unanim acceptate, este dificil de imaginat cum propunerile americane ar putea fi conciliate cu obiectivul unei continuităţi teritoriale palestiniene. Ierusalimul, definit de americani, “no man's land”, şi Marea Moartă nu fac parte din zona pe baza căreia au fost calculate aceste procente. Palestinienii consideră că aceste propuneri încalcă Rezoluţia 252 a Consiliului de Securitate privind Ierusalimul.

Partea palestiniană nu are pretenţii teritoriale în Israel şi nu este de acord cu “schimbul de teritorii închiriate", cu excepţia unui coridor care să lege Cisiordania de Fâşia Gaza, care va fi asigurat printr-un asemenea schimb de teritorii. Harta prezentată de partea israeliană cu prilejul ultimei serii de negocieri, privează statul palestinian de un acces direct la frontierele internaţionale.

În absenţa unei hărţi care să clarifice aceste ambiguităţi, propunerile americane nu împiedică Israelul să revină la ideile exprimate la Camp David, care lasă 10% din Cisiordania sub suveranitate israeliană, şi încă 10 procente legate de nişte aranjamente de securitate prost definite. Este important de subliniat că toate coloniile din Cisiordania ocupă în prezent aproximativ 2% din acest teritoriu. Partea palestiniană consideră ca bază de discuţii teritoriul istoric palestinian care “aparţine”, în prezent, în proporţie de 23% Israelului. 

Principala teză israeliană a “coloniilor” subordonează interesele palestinienilor, continuitatea statului lor şi controlul resurselor lor naturale intereselor israeliene legate de continuitatea coloniilor, considerate drept ilegale de către comunitatea internaţională. Ea contrazice, de asemenea, criteriul unei reduceri la minimum a zonelor anexate şi a numărului palestinienilor afectaţi.

Este imposibil de aprobat o propunere care îi pedepseşte pe palestinieni recompensând în acelaşi timp politica israeliană de colonizare. O propunere care prevede anexarea a 4 până la 6% din teritoriu ar dăuna în mod inevitabil intereselor vitale ale palestinienilor, transformând această zonă într-un teritoriu al “compromisurilor de divizare”. Un anumit număr de sate palestiniene ar fi anexate Israelului, sporind numărul de palestinieni refugiaţi.

O mare parte din teritorii necolonizate, în zone de dezvoltare-cheie precum Ierusalimul şi Bethleemul, vor fi, de asemenea, anexate la Israel, încălcând Rezoluţia 181 a Consiliului de Securitate al Naţiunilor Unite şi distrugând în felul acesta contiguitatea unui viitor stat Palestina.

Orice teritoriu anexat trebuie să fie compensat printr-un teritoriu egal ca dimensiune şi ca valoare. Toate propunerile israeliene şi americane fac referinţă la teritorii în proximitatea Fâşiei Gaza, în schimbul unor proprietăţi imobiliare de valoare în Cisiordania. În afară de faptul că este vorba de zone deşertice, teritoriile propuse în apropiere de Gaza sunt astăzi utilizate de către Israel pentru a îngropa deşeuri toxice.

2. Statutul capitalei Ierusalim

Propunerile americane par să recunoască o suveranitate israeliană a zonei, contrar Rezoluţiei 252 a Consiliului de Securitate al Naţiunilor Unite, pentru că ele implică faptul că Israelul are dreptul, pe care l-a abandonat în mod voluntar, de a proceda la excavări în spatele Zidului de vest (pe o porţiune de 485 m). În plus, Zidul de vest se întinde către alte zone aflate dincolo de Zidul Plângerii, incluzând tunelul deschis în 1996 de către fostul premier Benyamin Netanyahu.

Formula potrivit căreia “zonele arabe sunt palestiniene, iar cele evreieşti – israeliene” va fi imposibil de conciliat cu calm şi eficienţă pentru cele două părţi. Efectul împărţirii va duce la crearea unor teritorii palestiniene în interiorul oraşului, separate unele de altele.

Israelul are pretenţii de suveranitate asupra unui număr nedefinit, din punct de vedere geografic, de “zone religioase” în Ierusalim. Palestinienii nu-şi pot da acordul decât pentru o formulă care să garanteze continuitatea zonelor palestiniene în interiorul oraşului, precum şi continuitatea Ierusalimului cu restul viitorului stat palestinian. Elementul-cheie al poziţiei palestiniene în legătură cu Ierusalimul este statutul lui de oraş deschis cu liber acces pentru toţi.

3. Problema refugiaţilor palestinieni

Este important de reamintit că Rezoluţia 194 a Consiliului de Securitate, considerată drept baza unei reglementări juste a problemei refugiaţilor, stipulează reîntoarcerea refugiaţilor palestinieni la “căminele lor” acolo unde sunt, iar nu în “patria lor” sau în “Palestina istorică".

Această problemă a refugiaţilor este problema vitală a negocierilor, mai mult chiar decât problema hărţilor şi a procentelor. Esenţa dreptului la reîntoarcere este posibilitatea de a alege: palestinienii trebuie să poată alege unde se instalează, inclusiv reîntoarcerea la căminele din care au fost izgoniţi. Nu există un precedent istoric al unui popor care să fi renunţat la dreptul său fundamental de a se reîntoarce la propriile cămine, din care a fost forţat să plece. Recunoaşterea dreptului la reîntoarcere şi oferta unei opţiuni pentru refugiaţi constituie o condiţie prealabilă pentru încetarea conflictului. Palestinienii sunt dispuşi să reflecteze într-un mod flexibil şi creator asupra mecanismelor de punere în aplicare a acestui drept, dar nu în această formă propusă de partea americană care încalcă drepturile fundamentale ale omului.

4. Securitatea zonei

Partea palestiniană consideră că nu există motive care să justifice faptul că retragerea israelienă din Cisiordania şi Fâşia Gaza să se desfăşoare pe o perioadă atât de mare de trei ani. Întrucât Israelul a primit peste un milion de imigranţi din fosta Uniune Sovietică pe parcursul a câţiva ani, un singur an este considerat mai mult decât suficient pentru a reprimi 60000 de colonişti.

Conform părţii palestiniene, Israelul trebuie să explice de ce are nevoie de o forţă în Valea Iordanului (care să staţioneze în zonă 3 ani, împreună cu trupe internaţionale de menţinere a păcii), sau de drepturi de desfăşurare de urgenţă, sau chiar de ambele, cu atât mai mult cu cât vor fi prezente unele forţe internaţionale şi consideră că există riscul ca Israelul să utilizeze spaţiul aerian palestinian pentru manevre militare.

 

 

6. Reacţii privind ratificarea Tratatului de la Nisa

 

“Ratificarea tratatului de la Nisa în cele 15 state membre ale Uniunii Europene trebuie să constituie o prioritate în evoluţia marii dezbateri privind viitorul edificiului european”, a apreciat, vineri 12 ianuarie a.c., la Paris, ministrul francez al Afacerilor Externe, Hubert Vedrine. “Este evident faptul că acestea sunt probleme importante şi că dezbaterea va continua, iar ţara noastră va participa, fireşte, în mod activ la ea”.

“A nu se uita însă o etapă importantă: trebuie să începem cu ratificarea tratatului de la Nisa, să nu ne repezim la etapele ulterioare ignorând acest punct intermediar care este indispensabil consolidării demersului nostru”, a precizat şeful diplomaţiei franceze, reamintind că tratatul de la Nisa a fixat pentru 2004 o nouă întâlnire instituţională a UE. 

Marea dezbatere privind viitorul Europei a fost relansată în primăvara anului 2000, de către şeful diplomaţiei germane, Joschka Fischer, care propunea atunci formarea unei federaţii de state-naţiune. Ideile ministrului german au fost ulterior asumate de cancelarul Gerhard Schroeder. 

În replică, preşedintele francez Jacques Chirac i-a răspuns, în luna iunie a anului trecut, propunându-i redactarea unei constituţii europene şi înfiinţarea unui grup care să constituie motorul celor mai avansate ţări în integrarea europeană. Guvernul socialist al lui Lionel Jospin s-a delimitat de aceste idei, rămânând în afara dezbaterii şi precizând că preluarea preşedinţiei semestriale a UE (iunie-decembrie 2000) îl constrânge să manifeste anumite rezerve. L. Jospin împingea, implicit, implicarea în acest subiect, până în luna ianuarie 2001. 

H. Vedrine şi-a exprimat surpriza cu privire la criticile severe, venite din partea presei, după adoptarea tratatului de la Nisa. “A fost o greşeală colectivă în privinţa aprecierii tratatului de la Nisa”, a precizat ministrul francez de Externe, adăugând: “pot să înţeleg decepţia pe care au avut-o militanţii sinceri şi convinşi de rolul integrării europene; dar nu pot înţelege de ce rezultatul de la Nisa a fost analizat ca fiind un eşec sau un fisco în comparaţie cu realităţile Europei”.

 

7. Alegerile prezidenţiale din Portugalia

 

Candidatul socialist în alegerile prezidenţiale care au avut loc, duminică 14 ianuarie a.c., în Portugalia, preşedintele în exerciţiu Jorge Sampaio, a fost reales din primul tur de scrutin pentru exercitarea celui de-al doilea mandat al său. 

Conform cifrelor oficiale provizorii anunţate la Lisabona, Jorge Sampaio a obţinut 55,76 % din voturi, devansându-l pe principalul său adversar, Ferreira do Amaral, candidat al dreptei, care a beneficiat de 34,54 % din sufragiile exprimate. Pe locurile următoare s-au situat Antonio Abreu, reprezentantul Partidului Comunist, cu 5,13 %, Fernando Rosas, candidat al Blocului Stângii (BE, de extremă stânga), care a întrunit 2,98 % şi Antonio Garcia Pereira (MRPP-PCTP, stânga extremă maoistă), cu 1,59 % din voturi. 

Alegerile s-au caracterizat printr-un nivel ridicat al absenţei electoratului de la urne, care a atins procentul de 49,8 %, valoare mult superioară, totuşi, celei de 35 de procente înregistrate în alegerile din 1996. 

Sute de portughezi au sărbătorit pe străzile din Lisabona, realegerea lui Jorge Sampaio la preşedinţia Republicii. Mulţimea s-a adunat în faţa hotelului din centrul oraşului devenit, în timpul nopţii, cartierul general al lui Jorge Sampaio. Felicitat pentru victorie de candidatul dreptei, învingătorul scrutinului s-a angajat, în alocuţiunea pe care a rostit-o, să fie preşedintele “tuturor portughezilor” şi să militeze pentru promovarea reformelor economice şi modernizarea în ritm mai rapid a ţării. Acesta a mulţumit tuturor celor care au contribuit la realegerea sa. “Ca şi acum cinci ani, e o plăcere să mă aflu în faţa voastră”, a spus Sampaio, făcând aluzie la prima sa victorie sărbătorită în acelaşi loc. “Acum, drapelul nostru este drapelul naţional. Vom munci pentru viitorul Portugaliei”, a spus preşedintele portughez.

8. Obligativitatea plăţii în Euro – un colosal pariu economic, 

logistic şi de securitate

 

Peste exact un an de zile, pentru cei aproximativ 304 milioane de europeni din 12 ţări, problemele legate de transporturi şi preţurile la petrol vor fi înlocuite cu probleme legate de euro. Timp de încă un an consumatorul poate efectua ezitante operaţiuni de conversie. Dar, începând din 1 ianuarie 2002, fiecare cetăţean va trebui să plătească în euro.

Va fi un adevărat şoc cultural, de exemplu, pentru muncitorul italian, al cărui salariu va trece de la 1,5 milioane de lire la 774 euro. Dar, nimeni nu va mai avea de ales. “În caz contrar, va fi greu să-ţi cumperi pâinea în Europa la începutul anului 2002”, sublinia recent Pedro Solbes, comisar pentru probleme economice şi monetare.

Între 1 ianuarie şi 28 februarie 2002 cel mai târziu, vechile monede vor mai putea fi schimbate, dar ele nu vor mai putea fi utilizate.

Este vorba de un colosal pariu, economic, logistic şi de securitate: este vorba de peste 50 de miliarde de piese noi şi 14,5 miliarde de bilete absolut noi de tipărit, transportat, depozitat şi distribuit. Vor trebui înlocuite, într-un timp-record, 12 monede cu opt piese de un cent până la 2 euro şi şapte bancnote de 5 până la 500 euro. Va trebui deplasată cantitatea de aproximativ 300000 de tone de argint, echivalentul a 40 de turnuri Eiffel. Este vorba de o operă gigantică, de o valoare totală de 64 miliarde de euro.

Astăzi, euro trebuie să devină, în mod imperativ, problema tuturor. Tocmai de aceea se acordă prioritate informaţiei. “Euro - este mai uşor împreună!”, avertizează un slogan francez; “Euro - este pentru noi toţi!” se afirmă într-un spot publicitar din Olanda.

Comisarul Solbes rezumă miza în felul următor: “La 1 ianuarie 2002, consumatorul nu trebuie să aibă impresia dezagreabilă că se trezeşte într-o ţară străină”.

Viitoarea monedă nu poate fi distribuită fără a exista riscul unor falsificări. Bancnotele euro nu vor fi, aşadar, transportate sub escortă către bănci decât începând din septembrie 2001, apoi vor fi distribuite de către acestea către comercianţi în luna decembrie şi vor fi disponibile pentru persoane particulare sub forma unor pachete de 40 de piese - cu numai 15 zile înainte ca moneda să capete curs legal.

Până la retragerea monedelor naţionale, în decurs de opt săptămâni cel mai târziu, există riscul ca unele case de bani şi transporturi de fonduri să tenteze hoţii: uneori, “greutatea va fi, pur şi simplu, prea mare pentru distribuitorul agenţiilor bancare”, a avertizat Pedro Solbes.

Fiecare problemă creează o altă bătaie de cap. În unele ţări, ghişeele automate nu distribuie decât două tipuri de bancnote. În Franţa, de exemplu, valoarea medie a unei tranzacţii în bani lichizi este de 4,5 euro; dacă fiecare plăteşte cu bancnote de 20 de euro, comercianţii nu vor putea face faţă.

Să fie, oare, vorba de dificultăţi minore? Gara din Amsterdam a făcut o simulare: când se va trece la efectuarea plăţilor în euro, timpul necesar pentru cumpărarea unui bilet de tren se va prelungi de la trei la 13 minute, iar numărul persoanelor care stau la coadă, de la şase la 18, pur şi simplu din cauza calculului de monedă.

“Nu este o simplă anecdotă!”, a subliniat domnul Solbes: unii clienţi vor fi descurajaţi. În cele din urmă, ar putea exista problema unui anumit declin al cifrei de afaceri, care, într-un sezon de vânzări, ar putea fi important .

Europa mai are la dispoziţie un an pentru a “degaja” drumul.

